送劉寺丞赴餘姚
作者：蘇軾
朝代：宋

paragraphs: 中和堂後石楠樹，與君對牀聽夜雨。
玉笙哀怨不逢人，但見香烟橫碧縷。
謳吟思歸出無計，坐想蟋蟀空房語。
明朝開鎖放觀潮，豪氣正與潮爭怒。
銀山動地君不看，獨愛清香生雲霧。
別來聚散如宿昔，城郭空存鶴飛去。
我老人間萬事休，君亦洗心從佛祖。
手香新寫法界觀，眼浄不覷登伽女。
餘姚古縣亦何有，龍井白泉甘勝乳。
千金買斷顧渚春，似與越人降日注。